Document ID: 32011D0043

РЕШЕНИЕ НА КОМИСИЯТА
от 21 януари 2011 година
за изменение на Решение 2010/468/ЕС за регламентиране на временната търговия с някои сортове Avena strigosa Schreb., които не са включени в Общия каталог на сортовете от земеделски растителни видове или в националните каталози на сортовете на държавите-членки
(нотифицирано под номер C(2011) 156)
(текст от значение за ЕИП)
(2011/43/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 17, параграф 1 от нея,
като има предвид, че:
(1)
С Решение 2010/468/ЕС на Комисията (2) се разрешава до 31 декември 2010 г. търговията в Съюза със семена от сортовете Avena strigosa Schreb. (наричана по-долу „A. strigosa“), които не са включени в общите каталози на сортовете от земеделски растителни видове или в националните каталози на сортовете на държавите-членки.
(2)
Временните затруднения по отношение на общото предлагане на A. strigosa, които бяха причина за приемането на Решение 2010/468/ЕС, продължават. Поради това е необходимо периодът на прилагане на разрешението, предвиден в посоченото решение, да бъде удължен.
(3)
От информацията, предоставена от държавите-членки на Комисията, е видно, че за разрешаване на тези затруднения с предлагането за 2011 г. е необходимо допълнително общо количество от 5 130 тона, тъй като Белгия съобщи на Комисията, че за този период ѝ е необходимо количество от 300 тона, Франция - от 3 700 тона, Германия - от 300 тона, Италия - от 280 тона, Испания - от 300 тона, и Португалия - от 250 тона.
(4)
Поради това Решение 2010/468/ЕС следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
Решение 2010/468/ЕС се изменя, както следва:
1.
Член 1 се изменя, както следва:
а)
в параграф 1 думите „31 декември 2010 г.“ се заменят с думите „31 декември 2011 г.“;
б)
параграф 2 се заменя със следния текст:
„2. Общото количество семена, разрешено за търговия в Съюза в съответствие с настоящото решение, не надхвърля 4 970 тона през 2010 г. Общото количество семена, разрешено за търговия в Съюза в съответствие с настоящото решение, не надхвърля 5 130 тона през 2011 г.“
2.
Във втората алинея от член 3 думите „31 декември 2010 г.“ се заменят с „31 декември 2011 г.“
Член 2
Адресати на настоящото решение са държавите-членки.
Съставено в Брюксел на 21 януари 2011 година.

Labels: 12
3
17
6